बहरहाल संगीत के क्षेत्र में अब भी बहुत कुछ अनसुना है, बहुत रागें हैं, बंदिशें है जिसे सुनते हुए आप कब आध्यात्मिक गलियारों की जानिबें चढंते जाएंगे पता ही नहीं चलेगा। संगीत की समझ को अगर कुछ विकसित कर लिया जाए तो समय की धारा के भीतर प्रवेश कर उस के गूढ रहस्यों का पता लगाने तक का हुनर है संगीत के पास । वह यूँ ही नहीं रचा गया है ,कई व्यक्तित्वों के गहन शोध और तपस्या की प्रतिफल है संगीत। वेदो की ऋचाओँ का नृत्य बेमानी नहीं है शायद यही कारण है कि पूरब और पश्चिम दोनों ही संस्कृतियों ने युगों युगों तक इस पर शोध किया है और प्रतिफल में पाया है कि प्रकृति को मोहपाश में बाँधने तक का हुनर है संगीत के पास। यह शोध साहित्य में भी नजर आता है जहाँ कहीं अज्ञेय की असाध्यवीणा की तान है जिसमें संगीत की व्यष्टि से समष्टिपरक व्याख्या है तो कहीं फेदरिको के गिटार का रूदन । वस्तुतः किसी भी अभिव्यक्ति का चरम है संगीत , लय और ताल की उस जुगलबंदी का नाम है संगीत जो दिल के समस्त कोनों की थाह लेना जानता हो। चाहे आप उस्ताद सुल्तान खान की सारंगी सुने , या उस्ताद बिस्मिल्ला खाँ की शहनाई को या फिर पश्चिम के कर्टकोबेन के झकझोरने वाले संगीत को या फिर हमारे ही अमीर खुसरों के भाषायी संगीत से ताल्लुक रखें बात सिर्फ इतनी सी है कि उसे सुने ज़रूर। संगीत से एक जुड़ाव और आत्मीय समझ विकसित करें । आज जंरूरत है नई पौध में भी संगीत की समझ विकसित करने की क्योंकि संगीत जीवन का दूसरा नाम है। यह अवसाद का इलाज है और चेतना को विकसित करने का नया आयाम है। प्रकृति और परिस्थतियाँ सदैव अनुकूल नहीं हो सकती । इसीलिए संगीत वह मुकाम है जहाँ पहुँचकर कभी भी मन की ऊसर जमीन को बारिशों से भिगोकर पुनर्ववा किया जा सकता है। अंततः संगीत और जीवन के इस अन्योन्याश्रित संबंध को सलाम और विश्व संगीत दिवस पर सभी को बहुत बहुत शुभकामनाएँ।